Han bidro til å gjøre Nederland til en «narkostat». Nå må han sitte livet ut i fengsel.
En nederlandsk narkobande «truet hele rettsstaten», sa justisministeren. Nå er hovedmennene dømt til livsvarige fengselsstraffer. Nederlandsk-marokkanske Ridouan Taghi ledet en «nådeløs drapsorganisasjon», sa dommeren da han leste opp dommen tirsdag. Taghi og to medarbeidere fikk livsvarig fengsel. 15 andre ble dømt til straffer fra to år til 29 år.  Dommene ble lest opp i en spesiell rettssal, kalt «de Bunker» utenfor Amsterdam. TV-kameraene fikk ikke filme dommeren, av frykt for at han kan bli drept.  Taghi sto tiltalt for seks drap, fire drapsforsøk og en lang rekke forberedelser til likvideringer. Trussel mot rettsstaten Det hele begynte da politiet fikk tips om et stort våpenlager. Frem til da hadde Ridouan Taghi (46) vært regnet som en småkriminell. Politiets etterforskning viste at han var noe helt annet. De fanget opp meldinger i nettverket hans. Beskjeden hans til medarbeiderne var klar: «Jeg lot dere ha ansvar, men fra nå av gjør vi det på min måte.» De neste årene viste han hva han mente med «min måte». På ordre fra Taghi ble advokaten Derk Wiersum likvidert. Han representerte en mann nederlandske medier kaller Nabil B. Politiet lyktes i å overtale B til å samarbeide, i bytte mot lavere straff. I tillegg til å drepe Bs advokat, fikk Taghi også drept broren hans. Det var for å sende et klart signal til andre: Samarbeider dere med politiet, tar vi dere. Daværende justisminister Ferd Grapperhaus sa at Taghis bande var en trussel mot hele rettsstaten.  Politiets fagforeninger advarte om at Nederland var i ferd med å bli en «narkostat», der mafiagrupper blir en stat i staten. Upålitelige advokater Tirsdagens dom kom nesten seks år etter at domstolen startet behandling av sakene.  Det har vært mange advokatbytter underveis. Taghi satt i varetekt i det man regner som Nederlands sikreste fengsel. Likevel fikk nederlandsk politi et varsel fra amerikanske FBI om at Taghi sannsynligvis kunne kommunisere med folk utenfor murene. Politiet fikk tillatelse av retten til å avlytte Taghis advokater. Det viste seg at begge fungerte som budbringere for fangen og overrakte beskjeder til familien. En av advokatene var for øvrig Taghis nevø. Hovedmannens nye advokater ga opp i fjor. De hevdet at de ikke fikk nok tid til å sette seg inn i saken. Gjennom rettssaken har Taghi stort sett holdt munn. I retten ble det sitert fra et politiavhør der han hevdet at mediene allerede hadde dømt ham og at rettsvesenet bare fulgte opp. Journalister og kronvitne Sommeren 2021 ble Peter R. de Vries drept på gaten i Amsterdam. Han var en av Nederlands mest profilerte journalister. Alle spor pekte mot Taghis kriminelle nettverk. Dette drapet var ikke del av saken som fikk en foreløpig slutt tirsdag. Rettssaken startet i januar og vil sannsynligvis pågå til sommeren. Journalisten de Vries var kjent for å blande roller. I tillegg til å ha et unikt nettverker av kilder i det kriminelle miljøet, hendte det at han bisto kildene sine i møter med politiet. En av dem var Nabil B., mannen som vitnet mot Taghi for å få lavere straff. Dette samarbeidet kan ha vært motivet for å rydde de Vries av veien. Tirsdag ble Nabil B. dømt til ti år i fengsel. Det er halvparten av hva han kunne fått dersom han ikke samarbeidet. Trolig kan han søke om løslatelse allerede neste år, ettersom han har sittet i varetekt siden 2017.
Ridouan Taghi og to medarbeidere er dømt til livstids fengsling i Nederland. Taghi ble sett på som leder for en drapsorganisasjon. 15 andre fikk straffer fra to til 29 år. Justisministeren sa Taghis narkobande truet hele rettsstaten. Banden drepte blant annet en advokat og en bror til en person som samarbeidet med politiet. Rettssaken var preget av advokatbytter. Taghis advokater fungerte som budbringere for ham mens han satt i fengsel. En fremtredende journalist ble også drept, muligens på grunn av sitt arbeid mot banden.